હક્કાનીએ ધનિક આરબોને પોતાની સાથે જોડ્યા ને તેમાં એક ઓસામા બિન લાદેન પણ હતો. હક્કાની દુનિયાના બીજા આતંકીઓને પણ અફઘાનિસ્તાન લાવ્યો ને એ રીતે તેણે અફઘાનિસ્તાનને આતંકીઓનો અડ્ડો બનાવી દીધું. અમેરિકનો તેના પર એટલા ફિદા હતા કે, પ્રમુખ રોનાલ્ડ રેગને તેને વ્હાઈટ હાઉસમાં બોલાવેલો. હક્કાનીએ આ મદદનો ઉપયોગ કરીને પોતાનું અલગ સંગઠન ઊભું કર્યું ને આ સંગઠન હક્કાની નેટવર્ક કહેવાય છે. આ નેટવર્ક ખરેખર ક્યારે અસ્તિત્વમાં આવ્યું તે કોઈને ખબર નથી પણ ૧૯૯૧માં હક્કાનીએ ખોસ્ત શહેર પર કબજો કર્યો પછી તે દુનિયાભરમાં જાણીતો થયો. દરમિયાનમાં તાલિબાની અફઘાનિસ્તાન પર કબજો કરવા મથતા હતા. હક્કાની તેમને પણ મદદ કરતો. ૧૯૯૬માં તાલિબાને કાબુલ પર કબજો કરીને સરકાર રચી ત્યારે હક્કાની તેમાં જસ્ટિસ મિનિસ્ટર બનેલો. તાલિબાનમાં તેનો પ્રભાવ વધતો ગયો ને ૨૦૦૧માં તે તાલિબાનનો મિલિટરી કમાન્ડર હતો.